সিলেটে ছাত্রদল নেতা ফয়জুল হক রাজুকে খুন করা হয়েছে পরিকল্পিতভাবে। একটি ‘লাঞ্ছনার’ ঘটনায় ‘প্রতিশোধ নিতে’ এবং ছাত্রদলের কমিটি নিয়ে বিদ্রোহী পক্ষের নেতৃত্বে থাকায় খুন করা হয়েছে তাকে। এমন অভিযোগ সিলেটে ছাত্রদলের বিদ্রোহী নেতাদের। তাদের অভিযোগ, সিলেটে ছাত্রদলের কমিটি পক্ষের নেতাকর্মীরাই খুন করেছেন রাজুকে। তবে এমন অভিযোগ অস্বীকার করেছেন কমিটির নেতারা। খোঁজ নিয়ে জানা যায়, ফয়জুল হক রাজু সিলেট মহানগর ছাত্রদলের সাবেক সহ-প্রচার সম্পাদক ছিলেন। নতুন কমিটিতে তিনি সাধারণ সম্পাদক পদপ্রত্যাশী ছিলেন। একসময় জেলা ছাত্রদলের সাবেক সাংগঠনিক সম্পাদক আব্দুর রকিব চৌধুরীর গ্রুপের সাথে জড়িত ছিলেন রাজু। তাকে জেলা ছাত্রদলের সাধারণ সম্পাদক পদ পেতে সহায়তার আশ্বাস দিয়েছিলেন রকিব। কিন্তু গত ১৩ জুন রাতে ঘোষিত কমিটিতে সাধারণ সম্পাদক পদ পান দেলোয়ার হোসেন দিনার; কোন পদ জুটেনি রাজুর। পদ না পেয়ে আব্দুর রকিব চৌধুরীর গ্রুপ থেকে সরে যান রাজু। তিনি কমিটি প্রত্যাখ্যানকারী ছাত্রদল নেতাদের সাথে যোগ দেন। ওই বিদ্রোহী পক্ষের নেতৃত্বে থাকা তিন-চার নেতার একজন ছিলেন রাজু। এতে ক্ষুব্ধ হন আব্দুর রকিব। ছাত্রদলের বিদ্রোহী নেতারা জানান, গত ৯ জুলাই সিলেটে সফরে থাকা বিএনপির স্থায়ী কমিটির সদস্য আমীর খসরু মাহমুদ চৌধুরীর কাছে ছাত্রদলের কমিটি নিয়ে অভিযোগ দিতে যান বিদ্রোহী নেতাকর্মীরা। ওই সময় নগরীর উপশহরে প্রবেশপথের মুখে হাতাহাতির ঘটনা ঘটে। সেদিন বিদ্রোহীদের সাথে ছিলেন ফয়জুল হক রাজু। এরপর গত ৩০ জুলাই সিলেট সিটি নির্বাচনের পর রাতে সিলেট আঞ্চলিক নির্বাচন কার্যালয় থেকে বাসায় ফেরার পথে বিএনপি নেতা আরিফুল হক চৌধুরীর গাড়িতে ওঠেন জেলা ছাত্রদলের সাধারণ সম্পাদক দেলোয়ার হোসেন দিনার ও সাবেক সাংগঠনিক সম্পাদক আব্দুর রকিব চৌধুরী। ওই সময় তাদের গাড়ি থেকে নামিয়ে দেন রাজু। এতে ক্ষুব্ধ হন তারা।